EVER พุ่งซิลลิ่ง! ลุ้นผลงานปีนี้พลิกกำไร รับยอดโอนคอนโด “เดอะโพลิแทน บรีซ” 300 ลบ.
EVER พุ่งซิลลิ่ง! ลุ้นผลงานปีนี้พลิกกำไร รับยอดโอนคอนโด "เดอะโพลิแทน บรีซ" 300 ลบ. โดย ณ เวลา 15.12 น. ราคาอยู่ที่ระดับ 0.52 บาท บวก 0.12 บาท หรือ 30% สูงสุดที่ 0.52 บาท ต่ำสุดที่ 0.40 บาท ด้วยมูลค่าซื้อขาย 64.51 ล้านบาท 
19 ก.ย. 2561

ผู้สื่อข่าวรายงานว่า บริษัท เอเวอร์แลนด์ จำกัด (มหาชน) หรือ EVER ณ เวลา 15.12 น. อยู่ที่ระดับ 0.52 บาท บวก 0.12 บาท หรือ 30% สูงสุดที่ 0.52 บาท ต่ำสุดที่ 0.40 บาท ด้วยมูลค่าซื้อขาย 64.51 ล้านบาท

โดยราคาหุ้น EVER ปรับตัวขึ้นแรงวันนี้จนทำจุดสูงสุดระหว่างวัน (Ceiling) ที่ระดับ 0.52 บาท ซึ่งเป็นการปรับตัวเพิ่มขึ้นทำจุดสูงสุดในรอบ 11 เดือน นับตั้งแต่ราคาหุ้นอยู่ที่ระดับ 0.53 บาท เมื่อวันที่ 20 ต.ค.60
นายสวิจักร์ โลจายะ ประธานกรรมการ EVER เปิดเผยว่า ขณะนี้โครงการแนวสูงย่านสนามบินน้ำทั้ง 3 โครงการ “เดอะ โพลิแทน ริฟ”  “เดอะโพลิแทน อควา” และ “เดอะโพลิแทน บรีซ” ยังคงได้รับความสนใจจากลูกค้าในการเข้าชม
โดยโครงการเดอะโพลิแทน บรีซ มูลค่าโครงการ 2,000 ล้านบาท คาดจะเริ่มโอนภายในเดือนกันยายนนี้ มูลค่า 300 – 400 ล้านบาท จากยอดขายจำนวน 130 – 150 ยูนิตจากขณะที่โครงการทั้งหมดมีกว่า 500 ยูนิต
ทั้งนี้ในส่วนที่เหลือจะทยอยโอนไปถึงเดือนธันวาคม 2561 ซึ่งปัจจัยดังกล่าวจะสนับสนุน และคาดว่าจะมีรายได้เพิ่มขึ้นเกือบเท่าตัว จากปีก่อนอยู่ที่ 704 ล้านบาท และคาดว่าจะพลิกเป็นกำไรจากปีก่อนที่ขาดทุน
“ในปีนี้โครงการเดอะโพลิแทน บรีซ จะเป็นพระเอกในการทำให้ผลประกอบการเราดีขึ้น โดยในเดือนกันยายนนี้ น่าจะเห็นยอดโอนได้ราว 300 ล้านบาท และทยอยโอนเรื่อยๆ ที่ผ่านมาการตอบรับที่ดีมากจากลูกค้า เช่น ห้องพรี่เมี่ยมราคา 8 ล้านบาท ขายได้กว่า 70% และตอนนี้ทีมมาร์เก็ตติ้ง EVER เร่งการโอน โดยการจัดโปรโมชั่น แถมเฟอร์นิเจอร์, อยู่ฟรี 1 ปี ฯลฯ เป็นต้นเพื่อกระตุ้นยอดขายเพิ่ม ขณะที่แนวสูง “เดอะ โพลิแทน ริฟ” และ “เดอะโพลิแทน อควา” จะทยอยรับรู้ปลายปีนี้และปลายปีหน้าตามลำดับ” นายสวิจักร์ กล่าว
นอกเหนือจากโครงการแนวสูงแล้ว โครงการแนวราบภายใต้แบรนด์ “มายโฮมอเวนิว “ ก็ให้ความสำคัญ เพื่อให้ EVER มีความแข็งแกร่งและยั่งยืนในการสร้างรายได้ในอนาคตมากขึ้น ซึ่งมายโฮมอเวนิว ทำเลย่านรามอินทรา-จตุโชติ ราคา 3 ล้านกว่าบาท ซึ่งเปิดขายในช่วงเดือนมีนาคม-เมษายนที่ผ่านมา ก็มีแนวโน้มที่จะโอนได้ภายในปลายปีนี้บางส่วน นอกจากนี้อาจเห็นการเปิดโครงการแนวราบเพิ่มอีก 1 โครงการในช่วงสิ้นปี ซึ่งถือว่าเปิดได้เร็วกว่าแผนที่กำหนดไว้จะเปิดในช่วงต้นปีหน้า